SL Uradni list Evropske unije C 27/3

Povzetek sklep Komisije z dne 15. decembra 2009 o nacionalnem programu prestrukturiranja in individualnem poslovnem načrtu za bolgarskega proizvajalca jekla Kremikovtzi

2012/C 27/03

PRAVNA PODLAGA

V skladu s členom 9(4) Protokola 2 k Evropskemu sporazumu (1) je Bolgarija izkoristila priložnost in pred pristopom z državno podporo prestrukturirala svojo jeklarsko industrijo. V ta namen je Bolgarija leta 2004 pripravila nacionalni načrt za prestrukturiranje jeklarstva in individualni poslovni načrt za edinega upravičenca Kremikovtzi AD. S Sklepom Sveta z dne 18. oktobra 2004 je bilo potrjeno, da sta načrta skladna z zahtevami iz člena 9(4) Protokola 2 k Evropskemu sporazumu.

Obdobje prestrukturiranja, o katerem so se dogovorili za podjetje Kremikovtzi, bi se moralo končati 31. decembra 2006. To obdobje je bilo na prošnjo Bolgarije in pod pogojem, da se novi individualni poslovni načrt za podjetje Kremikovtzi izvede v celoti ali pa da v nasprotnem primeru Bolgarija pomoč izterja, podaljšano za dodatni dve leti do konca leta 2008. Da bi zagotovil nadzor izvajanja novega poslovnega načrta po pridružitvi je pridružitveni svet EU-Bolgarija 29. decembra 2006 sprejel sklep („Sklep pridružitvenega sveta“), ki določa postopkovni okvir za spremljanje in morebitno izvrševanje, če bi bilo pri spremljanju ugotovljeno, da se načrti niso izvedli po dogovoru:

„1. Evropska komisija v imenu Evropske skupnosti redno spremlja izvajanje programa prestrukturiranja in načrtov iz člena 2. Ministrstvo za finance opravlja to nalogo v imenu Bolgarije. Evropska komisija lahko od Bolgarije zahteva, da sprejme ustrezne ukrepe za spremembo načrta prestrukturiranja za podjetje Kremikovtzi AD, če ni verjetno, da bodo zahteve iz člena 9(4) Protokola 2 k Evropskemu sporazumu izpolnjene. 2. Komisija odloči, ali so program prestrukturiranja in načrti v celoti izvedeni in izpolnjujejo zahteve iz člena 9(4) Protokola 2 k Evropskemu sporazumu. 3. Če spremljanje izvajanja programa prestrukturiranja in načrtov pokaže, da ustrezni pogoji iz Protokola 2 k Evropskemu sporazumu in ključni ukrepi prestrukturiranja, vključno z vsemi izvedenimi naložbami, niso izpolnjeni ali da je Bolgarija v obdobju prestrukturiranja dodelila dodatno državno pomoč v korist jeklarske industrije, in zlasti podjetju Kremikovtzi AD, Bolgarija izterja od upravičenca vso pomoč, ki je bila dodeljena s kršitvijo teh pogojev pred njenim pristopom k Evropski uniji ali po njem.“

OPIS

Podjetje Kremikovtzi je največji bolgarski proizvajalec jekla. V obdobju 1998–2005 je bilo podjetje deležno javne podpore v višini 222 milijonov EUR. Ta sredstva so bila dodeljena kot pomoč za prestrukturiranje, ki je združljiva z notranjim trgom, če so izpolnjeni nekateri pogoji, zlasti polno izvajanje individualnega poslovnega načrta. Po individualnem poslovnem načrtu, ki je bil sprejet v dogovoru s Komisijo v letu 2006, naj bi podjetje Kremikovtzi začelo dolgoročno uspešno poslovati do 31. decembra 2008. Ključni elementi individualnega poslovnega načrta so bili: skupaj 560 milijonov EUR naložb v posodobitev in varstvo okolja, zmanjšanje proizvodnih stroškov in povečanje kakovosti proizvodov. Podjetje Kremikovtzi naj bi začelo dolgoročno uspešno poslovati do 31. decembra 2008. 6. avgusta 2008 je sodišče v Sofiji začelo stečajni postopek podjetja Kremikovtzi, ker podjetje ni moglo več servisirati svojih dolgov.

OCENA

V skladu s Sklepom pridružitvenega sveta je Komisija proučila, ali je podjetje Kremikovtzi v celoti izvedlo individualni poslovni načrt, in ugotovila, da ga ni. Od naložb v posodobitev, predvidenih v individualnem poslovnem načrtu iz leta 2006, je bilo izvedenih zgolj 43 %. To je imelo škodljiv učinek na izboljševanje kakovosti proizvodov in zmanjševanje stroškov. Skupne naložbe za okoljske namene so dosegle le 23 % sredstev, za katera je bilo podjetje obvezano, da jih vloži. Zato podjetje ni prejelo usklajenega dovoljenja, potrebnega za nadaljnjo proizvodnjo. Poleg tega podjetje ni imelo dovolj obratnih sredstev, kar je negativno vplivalo na kreditne pogoje in odkupne cene. Komisija tudi ugotavlja, da so ti glavni razlogi za neuspešno prestrukturiranje notranji razlogi podjetja in niso povezani z gospodarsko krizo, ki je začela vplivati na jeklarsko industrijo šele jeseni 2008.

Komisija ugotavlja, da je Bolgarija do zdaj izpolnila to obveznost, saj so bolgarski organi brez čakanja na sklep Komisije začeli postopke izterjave pomoči, dodeljene podjetju Kremikovtzi, potem ko je bil avgusta 2008 razglašen stečaj podjetja.

KOMISIJA JE SPREJELA NASLEDNJI SKLEP:

Člen 1

Program prestrukturiranja in načrti za podjetje Kremikovtzi AD se niso izvedli v celoti in zato niso v skladu z zahtevami člena 9(4) Protokola 2 k Evropskemu sporazumu.

Člen 2

Ta sklep je naslovljen na Bolgarijo.

(1) UL L 328, 30.10.2004, str. 101.